सभी जातियों और धर्मों में दो तरह के लोग होते हैं, एक सांगठनिक व्यक्ति तो दूसरा गैर-सांगठनिक. जो सांगठनिक हैं, सांप्रदायिक होने की संभावना उनमें अधिक है और जो गैर- सांगठनिक हैं उनके यहाँ सांप्रदायिक होने की संभावना कम है. अर्थव्यवस्था की भाषा में यह ‘अन-ऑर्गेनाइजड’ सेक्टर है. और जिस तरह हमारे बुद्धिजीवियों को इस सेक्टर के बारे में बहुत देर से पता चला कि यही वह सेक्टर है जिसकी भूमिका देश की अर्थव्यवस्था में और रोजगार के क्षेत्र में सबसे अधिक है, ठीक उसी तरह समाज में भी यही वह सेक्टर है जिसके कारण जातिवाद के रोज-रोज विष-व्यापार के बावजूद कोई महायुद्ध नहीं हो पाता है. इस सेक्टर में सभी जातियों के लोग हैं. ऊँची जातियों समेत समाज के एक बड़े हिस्से में स्थितियां वैसी भी नहीं है जैसा कि रोज आए दिन देखने को मिलता है. इसका सबसे बड़ा प्रमाण तो सवर्ण संगठनों द्वारा ‘भारत-बंद’ के एलान के फ़ेल होने से ही साबित हो जाता है.